ΑΔ Θέουτα ΦΚ

Η ΑΔ Θέουτα ΦΚ (Agrupación Deportiva Ceuta Fútbol Club) είναι μια ισπανική ποδοσφαιρική ομάδα με έδρα την αυτόνομη πόλη της Θέουτα. Ιδρύθηκε το 1956 και αγωνίζεται στη Σεγούντα Ντιβισιόν, τη δεύτερη κατηγορία του ισπανικού ποδοσφαίρου.

 Ιστορία 

Ο σύλλογος ιδρύθηκε το 1956, μετά από συγχώνευση μεταξύ της Σοσιεδάδ Ντεπορτίβα Θέουτα και της Ατλέτικο Τετουάν, με την επωνυμία Κλουμπ Ατλέτικο ντε Θέουτα. Τελικά πήρε τη θέση της Τετουάν στη Σεγούντα Ντιβισιόν, παραμένοντας στην κατηγορία για έξι σεζόν.

Μετά από μια μονοετή θητεία στην Τερθέρα Ντιβισιόν, η Ατλέτικο Θέουτα επέστρεψε στη δεύτερη κατηγορία και απόλαυσε άλλες πέντε σεζόν πριν υποβιβαστεί το 1968. Στη συνέχεια, ο σύλλογος κυμάνθηκε μεταξύ του τέταρτου και του πέμπτου επιπέδου, παραμένοντας στο τέταρτο για μικρά χρονικά διαστήματα.

Μετά την άνοδο στην τέταρτη κατηγορία το 2012 λόγω διοικητικού υποβιβασμού, η Ατλέτικο Θέουτα προσπάθησε να συγχωνευθεί με την ΑΔ Θέουτα. Ωστόσο, λόγω των υψηλών χρεών της τελευταίας, ο σύλλογος παρέμεινε με το ίδιο όνομα, αλλά με το προσωπικό και τους παίκτες της ΑΔ Θέουτα.

Το 2013, ο σύλλογος ονομάστηκε επίσημα Agrupación Deportiva Ceuta Fútbol Club, κληρονομώντας τα χρώματα και το λογότυπο της ΑΔ Θέουτα.

Τη σεζόν 2020–21 στη Τερθέρα Ντιβισιόν, η Θέουτα κέρδισε με ένα γκολ στις καθυστερήσεις στον τελικό των πλέι οφ εναντίον της Χερέθ ΚΝ, κερδίζοντας την άνοδο στη νέα Σεγούντα Ντιβιζιόν RFEF, η οποία εξακολουθεί να είναι η τέταρτη κατηγορία του ισπανικού ποδοσφαίρου.  Η ομάδα παρέμεινε σε αυτήν την κατηγορία μόνο για μία σεζόν, πετυχαίνοντας την άνοδο στην Πριμέρα Φεντερασιόν με νίκη με 2–0 στον τελικό των πλέι οφ εκτός έδρας επί της Ουνιόν Αντάρβε. Αυτό την έφερε στην τρίτη κατηγορία για πρώτη φορά από το 1970.

Ο προπονητής Τσους Τρουχίγιο, ο οποίος επέβλεψε την άνοδο, απολύθηκε στις 19 Σεπτεμβρίου 2022, έχοντας χάσει και τους τέσσερις πρώτους αγώνες της σεζόν 2022–23 της Πριμέρα Φεντερασιόν. Αντικαταστάθηκε από τον Χοσέ Χουάν Ρομέρο στη δεύτερη θητεία του στον σύλλογο. Η ομάδα νίκησε την Ίμπιζα της Σεγούντα Ντιβισιόν (3–2) και την Έλτσε της Λα Λίγα (1–0) για να φτάσει στην καλύτερη επίδοση της καριέρας της στους 16 του Κόπα ντελ Ρέι την ίδια σεζόν. Εκεί, έχασε με 5–0 εντός έδρας από  την Μπαρτσελόνα. Ο επιθετικός Ρόντρι ολοκλήρωσε τη σεζόν με 20 γκολ, τα περισσότερα στο πρωτάθλημα.

Την περίοδο 2024–25, η Θέουτα κέρδισε τον όμιλο της Πριμέρα Φεντερασιόν και ανέβηκε στη δεύτερη κατηγορία 57 χρόνια από την τελευταία της εμφάνιση, αφού νίκησε τη Φουενλαμπράδα στις 11 Μαΐου 2025. Αυτή θα είναι επίσης η πρώτη φορά που η πόλη της Θέουτα  γενικότερα θα έχει εκπρόσωπο στην κατηγορία μετά από 45 χρόνια.

 Ιστορικό συλλόγου 

 Θέουτα Σπορτ Κλουμπ — (1932–41): μετονομάστηκε το 1941 σε Σοσιεδάδ Ντεπορτίβα Θέουτα 
 Σοσιεδάδ Ντεπορτίβα Θέουτα — (1941–56): το 1956 συγχωνεύτηκε με τα ισπανικά στοιχεία του Κλουμπ Ατλέτικο Τετουάν για να δημιουργήσει το Κλουμπ Ατλέτικο ντε Θέουτα.

 Κλουμπ Ατλέτικο ντε Θέουτα (1956–92)
 Θέουτα Ατλέτικο Κλαμπ (1992-94)
 Κλουμπ Ατλέτικο ντε Θέουτα (1994-2012)
 Ασοσιαθιόν Ντεπορτίβα Ατλέτικο ντε Θέουτα (2012-13)
 Αγκρουπαθιόν Ντεπορτίβα Θέουτα Φούτμπολ Κλουμπ (2013–σήμερα)

Παραπομπές

Κατηγορία:Ποδοσφαιρικές ομάδες Ισπανίας

Κατηγορία:Ιδρύσεις ποδοσφαιρικών ομάδων το 1956